Diari Oficial de la Generalitat Valenciana


Sumari del DOGV 9191, del 08-10-2021 (2021/10045)

RESOLUCIÓ de 8 d'octubre de 2021, de la consellera de Sanitat Universal i Salut Pública, per la qual s'acorden mesures en matèria de salut pública en l'àmbit de la Comunitat Valenciana, a conseqüència de la situació de crisi sanitària ocasionada per la Covid-19.
----------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9191

Data del DOGV
:   08-10-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/10887


Data del document
:   08-10-2021

Organisme emissor
:   Conselleria de Sanitat Universal i Salut Pública

Tipus de document
:   Resolució

Anàlisi jurídica

 Descriptors 

:   * Conselleria de Sanitat Universal i Salut Pública
    * salut pública
    * malaltia infecciosa
    * política sanitària
    * legislació

RESOLUCIÓ de 8 d'octubre de 2021, de la consellera de Sanitat Universal i Salut Pública, per la qual s'acorden mesures en matèria de salut pública en l'àmbit de la Comunitat Valenciana, a conseqüència de la situació de crisi sanitària ocasionada per la Covid-19. [2021/10904]  
Antecedents de fet  
L'evolució favorable de la crisi sanitària ocasionada per la Covid-19 en la Comunitat Valenciana, d'acord amb l'informe de la Subdirecció General d'Epidemiologia, Vigilància de la Salut i Sanitat Ambiental de la Direcció General de Salut Pública i Addiccions, de data 5 d'octubre de 2021, evidencia una important millora de la situació i manté la Comunitat Valenciana en un nivell d'alerta 1 amb tendència descendent, d'acord amb els criteris establits en la guia d'Actuacions de resposta coordinada per al control de la transmissió de Covid-19 del Ministeri de Sanitat, de data 2 de juny de 2021. En l'actualitat amb dades a 4 d'octubre (actualització Ministeri de Sanitat de la mateixa data), la incidència acumulada a 14 dies és de 42,89 per 100.000 habitants i a 7 dies és de 18,11. En l'informe previ, amb les dades del 20 de setembre, la incidència acumulada a 14 dies era de 58,43 per 100.000 habitants i a 7 dies de 26,91.  
L'esmentat informe assenyala que «La situació epidemiològica és molt positiva. Tots els indicadors mostren una evolució favorable, de manera que la quarta onada de la pandèmia està pràcticament finalitzada. Els nivells d'incidència actuals són similars als trobats abans de l'inici d'aquesta onada. Després de l'anàlisi de risc realitzada, la Comunitat es manté en un nivell de risc baix o alerta 1 amb tendència descendent cap al nivell de risc 0, de transmissió controlada.  
Els índexs de capacitat assistencial en els serveis hospitalaris i en l'Atenció Primària se situen en risc baix. L'increment dels casos sospitosos atesos en l'Atenció Primària està relacionat amb l'increment de la circulació dels virus respiratoris propis de la tardor. La capacitat de la Salut Pública ha millorat en els procediments de traçabilitat, identificació de contactes, seguiment i realització de proves de laboratori.  
  
El programa de vacunació mostra unes cobertures molt altes. A data 4 d'octubre, segons l'actualització del Ministeri de Sanitat, la cobertura amb pauta completa de la població susceptible de vacunació en la Comunitat Valenciana és del 88,4 %.  
En definitiva, tot això fa preveure que la pandèmia tendeix a una situació de transmissió controlada en les pròximes setmanes. El procés de desescalada ha de continuar cap a una certa normalitat, però és necessari mantindre mesures generals de prevenció contra aquesta malaltia per a evitar ressorgiments».  
Continua l'informe i assenyala que existeix evidència científica que les activitats i establiments on, per la seua idiosincràsia, és impossible l'ús permanent de la mascareta, «- són les activitats on es concentra el risc pel qual sembla convenient continuar amb mesures no farmacològiques en aquest sector, encara que flexibilitzant-les. El mateix ha d'aplicar-se als esdeveniments que suposen aglomeracions o concentracions de persones que també tenen incrementat el risc si resulta difícil mantindre la distància interpersonal. Les mesures que s'adopten han de centrar-se en aquests aspectes buscant la proporcionalitat, la pertinència i guardant un equilibri, de manera que es protegisca la salut i cause el menor mal possible al sector econòmic.  
Finalment, no hem d'oblidar que el risc persisteix, com va posar de manifest la quarta onada epidèmica, per la qual cosa ha de continuar el sistema de vigilància epidemiològica instaurat per a aquesta malaltia a fi de detectar precoçment els casos amb infecció activa i establir les mesures de control necessàries per a evitar noves infeccions».  
En conclusió, aquest informe mostra una millora important en l'evolució de la pandèmia en la nostra Comunitat, fruit del resultat positiu de les mesures en matèria de salut pública adoptades fins hui, així com de l'alt grau de responsabilitat demostrat per la ciutadania durant tot aquest temps.  
Reflecteix un control en la transmissió comunitària del virus, un descens significatiu de la seua velocitat de propagació i una reducció del risc de nous casos. La tendència de tots els indicadors, que recull la guia d'Actuacions de resposta coordinada per al control de la transmissió de la Covid-19 del Ministeri de Sanitat (2.06.2021), denota un notable descens de nous casos.  
I aquesta tendència sostinguda descendent, al costat de l'elevat percentatge de persones vacunades en la Comunitat Valenciana que ha demostrat ser una eina eficaç contra la transmissió de la malaltia, ens permet avançar en la desescalada ja iniciada i adoptar mesures de nivell d'alerta amb tendència descendent, amb diferents mesures de flexibilització fins a poder aconseguir una normalitat definitiva de la situació.  
  
Totes les mesures que recull la present resolució resulten idònies, adequades i proporcionades a la realitat epidemiològica actual, necessàries i justificades amb la finalitat de controlar la transmissió i propagació provocada pel SARS-CoV-2 i amb l'objectiu últim de protegir el dret a la vida, a la integritat física i a la salut de tota la població.  
  
  
Fonaments de dret  
1. La Generalitat, mitjançant la Conselleria de Sanitat Universal i Salut Pública, té competència exclusiva en matèria d'higiene, de conformitat amb l'article 49.1.11.a de l'Estatut d'Autonomia, i competència exclusiva en matèria d'organització, administració i gestió de totes les institucions sanitàries públiques dins del territori de la Comunitat Valenciana, de conformitat amb l'article 54.1 del mateix text legal.  
  
2. La Llei orgànica 3/1986, de 14 d'abril, de mesures especials en matèria de salut pública, estableix en l'article 3, que «amb la finalitat de controlar les malalties transmissibles, l'autoritat sanitària, a més de realitzar les accions preventives generals, podrà adoptar les mesures oportunes per al control dels malalts, de les persones que estiguen o hagen estat en contacte amb aquests i del medi ambient immediat, així com les que es consideren necessàries en cas de risc de caràcter transmissible».  
  
3. L'article 26.1 de la Llei 14/1986, de 25 d'abril, general de sanitat, preveu: «En cas que existisca o se sospite raonablement l'existència d'un risc imminent i extraordinari per a la salut, les autoritats sanitàries adoptaran les mesures preventives que estimen pertinents, com la confiscació o immobilització de productes, suspensió de l'exercici d'activitats, tancaments d'empreses o les seues instal·lacions, intervenció de mitjans materials i personals i totes les altres que es consideren sanitàriament justificades».  
4. La Llei 33/2011, de 4 d'octubre, general de salut pública, per la seua part, estableix en l'article 54.1 que «sense perjudici de les mesures previstes en la Llei orgànica 3/1986, de 14 d'abril, de mesures especials en matèria de salut pública, amb caràcter excepcional, i quan així ho requerisquen motius d'extraordinària gravetat o urgència, l'Administració general de l'Estat i les de les comunitats autònomes i ciutats de Ceuta i Melilla, en l'àmbit de les seues competències respectives, podran adoptar les mesures que siguen necessàries per a assegurar el compliment de la llei».  
5. L'article 83.2 de la Llei 10/2014, de 29 de desembre, de la Generalitat, de salut de la Comunitat Valenciana, estableix: «Així mateix, les activitats públiques i privades que, directament o indirectament, puga derivar-se un risc per a la salut i seguretat de les persones, incloses les de promoció i publicitat, se sotmetran a les mesures d'intervenció que reglamentàriament s'establisquen».  
6. La Llei 2/2021, de 29 de març, de mesures urgents de prevenció, contenció i coordinació per a fer front a la crisi sanitària ocasionada per la Covid-19, d'aplicació en tot el territori nacional, estableix aquestes mesures mentre no siga declarada oficialment la finalització de la situació de crisi sanitària i assenyala que correspon a les administracions competents assegurar les normes de prevenció, d'higiene, d'aforament, organitzatives i totes aquelles necessàries per a previndre els riscos de contagi i d'aglomeracions, tant en espais tancats com en la via pública a l'aire lliure, i el seu compliment per les persones i entitats titulars d'establiments comercials, d'allotjaments, d'hostaleria, restauració, d'equipaments culturals, activitats recreatives, instal·lacions esportives i d'altres equipaments, locals, centres i llocs d'altres sectors, així com la seua observança per les entitats organitzadores d'activitats i esdeveniments.  
7. L'Acord de 19 de juny de 2020, del Consell, sobre mesures de prevenció contra la Covid-19, que segueix en vigor fins a la finalització de la crisi sanitària ocasionada per la Covid-19, assenyala que cap l'adopció de mesures extraordinàries en salvaguarda de la salut pública a causa de la pandèmia per coronavirus SARS-CoV2 per part de la Conselleria de Sanitat Universal i Salut Pública. L'acord disposa en el seu punt seté, «?, correspon a la persona titular de la Conselleria de Sanitat Universal i Salut Pública adoptar les mesures necessàries per a l'aplicació del present acord i establir, d'acord amb la normativa aplicable i a la vista de l'evolució de la situació sanitària, totes les mesures addicionals o complementàries que siguen necessàries».  
  
Amb base en l'exposat i de conformitat amb l'article 81.1.b de la Llei 10/2014, de 29 de desembre, de la Generalitat, de Salut de la Comunitat Valenciana, resolc:  
  
Primer. Mesures i obligacions generals per a la ciutadania  
S'acorden les següents mesures de seguretat i higiene, en matèria de salut pública per a fer front a la crisi sanitària causada pel SARS-CoV-2, en l'àmbit de la Comunitat Valenciana:  
1. Deure de cautela i protecció.  
a) Tota la ciutadania haurà d'adoptar les mesures necessàries per a evitar la generació de riscos de propagació de la malaltia Covid-19, així com la pròpia exposició a aquests riscos. Aquest deure de cautela i protecció serà igualment exigible a les persones i entitats titulars de qualsevol activitat o servei ordenat en aquesta resolució.  
b) La ciutadania haurà de col·laborar activament en el compliment de les mesures previstes en aquesta resolució.  
2. Distància de seguretat interpersonal.  
Haurà de complir-se el manteniment de la distància de seguretat interpersonal establida en la Llei 2/2021, de 29 de març, de mesures urgents de prevenció, contenció i coordinació per a fer front a la crisi sanitària ocasionada per la Covid-19, sempre que siga factible.   
3. Ús de mascareta.  
a) Sense perjudici del que s'estableix en aquest punt, amb caràcter general, es recomana quan s'estiga a l'aire lliure, especialment en ambients urbans, continuar usant la mascareta, excepte en platges i espais naturals.  
b) Les persones de sis anys en avant queden obligades a l'ús de mascaretes en els següents supòsits:  
- En qualsevol espai tancat d'ús públic o que es trobe obert al públic.  
- En qualsevol espai a l'aire lliure en el qual per l'aglomeració de persones, no resulte possible mantindre la distància de seguretat interpersonal, excepte grups de convivents.  
- En els mitjans de transport aeri, marítim, amb autobús, metro o per ferrocarril, incloent les andanes i estacions de viatgers, o en telefèric, així com en els transports públics i privats complementaris de viatgers en vehicles de fins a nou places, inclòs el conductor, si els ocupants dels vehicles de turisme no conviuen en el mateix domicili. En el cas dels passatgers de vaixells i embarcacions, no serà necessari l'ús de mascaretes quan es troben dins de la seua cabina, ni en espais exteriors de la nau quan es puga mantindre la distància de seguretat interpersonal.  
  
- En establiments d'hostaleria, restauració, oci i en tots aquells locals i activitats on es consumisca menjar i beguda, l'ús de mascareta serà necessari quan no s'estiga consumint.  
c) L'obligació continguda en l'apartat b anterior no serà exigible en els següents supòsits:  
- A les persones que presenten algun tipus de malaltia o dificultat respiratòria que puga veure's agreujada per l'ús de la mascareta o que, per la seua situació de discapacitat o dependència, no disposen d'autonomia per a llevar-se la mascareta, o bé presenten alteracions de conducta que facen inviable la seua utilització.  
- En el cas que, per la pròpia naturalesa de les activitats, l'ús de la mascareta resulte incompatible, conformement a les indicacions de les autoritats sanitàries.  
- En aquells llocs o espais tancats d'ús públic que formen part del lloc de residència dels col·lectius que allí es reunisquen, com són les institucions per a l'atenció de persones majors o amb diversitat funcional, les dependències destinades a residència col·lectiva de treballadors essencials o altres col·lectius que reunisquen característiques similars, sempre que aquests col·lectius i els treballadors que allí exercisquen les seues funcions, tinguen cobertures de vacunació contra el SARS-CoV-2 superiors al 80 % amb pauta completa, acreditat per l'autoritat sanitària competent.  
Aquesta última excepció no serà aplicable als visitants externs, ni als treballadors dels centres residencials de persones majors o amb diversitat funcional.  
- Als oradors i oradores que intervinguen en llocs tancats d'ús públic, durant l'ús de la paraula, havent de mantindre's, almenys, la distància de seguretat interpersonal.  
d) L'ús de mascaretes en centres penitenciaris en els quals hi haja mobilitat dels interns i internes, tant en exteriors com en espais tancats, es regirà per normes específiques establides per l'autoritat penitenciària competent.  
4. Mesures de prevenció i higiene.  
Amb caràcter general, i sense perjudici de les normes o protocols específics que s'establisquen en matèria de salut pública, tota la ciutadania haurà d'adoptar les següents mesures bàsiques de seguretat i higiene:  
a) Adoptar la següent etiqueta respiratòria: evitar tossir directament a l'aire, fent-lo preferentment en un mocador d'un sol ús o en l'angle intern del colze i evitar tocar-se la cara, el nas i els ulls.  
b) Higiene freqüent de mans amb aigua i sabó, o en defecte d'això, amb gels hidroalcohòlics.  
c) Neteja, desinfecció i ventilació dels espais, el mobiliari i les superfícies utilitzats.  
d) Obligació de complir les indicacions d'aïllament i quarantena:  
  
- Les persones considerades cas confirmat amb infecció activa i les considerades com a contacte estret d'un cas confirmat, hauran de seguir la indicació d'aïllament o quarantena que els siga assenyalada des dels dispositius assistencials o de salut pública, sense possibilitat de desplaçar-se ni de relacionar-se amb altres persones, d'acord amb el que s'estabisca per l'autoritat sanitària o les actuacions materials que realitzen els serveis sanitaris o de salut pública per a la contenció dels brots epidèmics de la pandèmia de Covid-19.  
- En cas de brot epidèmic en un àmbit social o davant un augment de la incidència en un àmbit geogràfic determinat, els ciutadans afectats hauran de col·laborar activament en la realització dels garbellats amb proves diagnòstiques d'infecció activa que determine l'autoritat sanitària en funció de la naturalesa i abast d'aquest.  
- Les persones amb diagnòstic per Covid-19 tenen l'obligació de comunicar a les autoritats sanitàries, als seus agents i, en general, al personal que realitze labors de rastreig, les dades dels contactes estrets que li siguen requerits per a realitzar les labors de seguiment de possibles contagis. A tals efectes tindran la consideració de contactes estrets els qui determinen els protocols sanitaris d'aplicació a cada moment.  
  
5. Mesures relatives al consum de tabac i assimilats.  
a) No es podrà fumar en la via pública, terrasses, platges o altres espais a l'aire lliure, quan no es puga respectar la distància mínima interpersonal de, almenys, 2 metres. Així mateix, tampoc no es permet fumar a les terrasses dels establiments que desenvolupen activitats d'hostaleria, restauració i oci i entreteniment.  
b) Aquesta limitació serà aplicable també per a l'ús de qualsevol altre dispositiu d'inhalació de tabac, pipes d'aigua, pipes o assimilats inclosos cigarrets electrònics o vapeo en espais a l'aire lliure o tancats.  
  
6. Mesures relatives a la venda i consum d'alcohol.  
En compliment de l'article 69 de la Llei 10/2014, de 29 de desembre, de la Generalitat, de Salut de la Comunitat Valenciana:  
a) Es prohibeix el consum d'alcohol en la via pública les 24 hores del dia, excepte en els establiments autoritzats, durant el seu horari d'obertura.  
b) Es prohibeix la venda d'alcohol durant la franja horària compresa entre les 22.00 hores i les 07.00 hores de l'endemà, en tota mena d'establiments de venda al públic, excepte en aquells en els quals la venda de begudes alcohòliques estiga destinada al seu consum en el local.  
  
  
Segon. Mesures i obligacions per a establiments i activitats en general  
  
1. Amb caràcter general, les mesures i obligacions d'higiene i prevenció establides en aquest resolc, seran aplicables a tots els establiments, locals de negoci, instal·lacions i espais d'ús públic i activitats de caràcter públic.  
2. Els establiments, instal·lacions, locals i espais oberts al públic hauran d'exposar en un lloc visible l'aforament màxim, que haurà d'incloure al propi personal treballador, i assegurar que aquest aforament i, en la mesura que siga possible, la distància de seguretat interpersonal, sigen respectats en tot moment.  
3. Hauran de posar-se a la disposició del públic dispensadors de gels hidroalcohòlics o desinfectants amb activitat viricida, degudament autoritzats i registrats, en llocs accessibles i visibles, especialment en les entrades i eixides, i hauran d'estar sempre en condicions d'ús.  
  
4. L'organització de la circulació de persones i la distribució d'espais haurà de respectar el manteniment de la distància de seguretat interpersonal. En la mesura que siga possible, s'establiran itineraris per a dirigir la circulació de la clientela i persones usuàries i evitar aglomeracions, tant a l'interior com en l'exterior, i previndre el contacte entre elles. Quan es dispose de dos o més portes o de dues o més escales, es podrà establir un ús diferenciat per a l'entrada i l'eixida, pujada i baixada, a fi de reduir el risc de formació d'aglomeracions.  
  
La utilització dels ascensors i muntacàrregues exigeix l'ús obligatori de la mascareta per part de totes les persones ocupants.  
5. La persona o entitat titular de l'activitat econòmica o, en el seu cas, el director, directora o responsable dels centres, instal·lacions, espais d'ús públic i entitats, ha d'assegurar que s'adopten les mesures de neteja i desinfecció adequades a les característiques i intensitat d'ús dels establiments, locals, instal·lacions o espais.  
En les tasques de neteja i desinfecció es prestarà especial atenció a les zones d'ús comú i a les superfícies de contacte més freqüents com a poms de portes, taules, mobles, passamans, sòls, telèfons, penjadors i altres elements de similars característiques.  
Així mateix, els materials que s'utilitzen durant el desenvolupament de l'activitat i siguen d'ús compartit, hauran de ser desinfectats després de cada ús.  
6. Les instal·lacions hauran de ventilar-se a través de medis naturals o mecànics, que permeten la renovació de l'aire en totes les dependències interiors.  
7. En els lavabos, vestuaris, emprovadors, sales de lactància o similars, per part de la clientela, personal visitant o persones usuàries, es procurarà mantindre la deguda distància de seguretat. Haurà de reforçar-se la neteja i desinfecció dels referits espais garantint sempre l'estat de salubritat i higiene d'aquests.  
8. Es promourà el pagament amb targeta o altres mitjans que no suposen contacte físic entre dispositius, així com la neteja i desinfecció dels equips necessaris per a això.  
  
Tercer. Mesures relatives a esdeveniments i celebracions amb concentració de persones i festivals de música.  
En la realització de qualsevol esdeveniment, celebració popular, desfilada, espectacle o qualsevol altre acte similar no inclòs en un altre punt d'aquesta resolució, s'hauran d'observar les següents regles:  
1. L'ús de la mascareta serà obligatori en tot cas, fins i tot a l'aire lliure, tant per a les persones participants en l'esdeveniment com per al públic que puga assistir, amb les excepcions establides en aquesta resolució.  
2. L'aforament serà del 100 % quan el públic estiga assegut i no es consumisca menjar ni beguda. Si es consumira, serà necessari deixar un seient lliure de distància en la mateixa fila entre persones o grup de persones no convivents, sent necessari l'ús de la mascareta quan no es consumisca.  
3. Si l'esdeveniment se celebra amb el públic dempeus, l'aforament es mesurarà a raó de 2,25 metres quadrats per persona. En aquests casos, el consum d'aliments i begudes es farà exclusivament en la zona de restauració que s'habilite, que haurà d'estar separada de la zona de l'esdeveniment i complir amb les mesures pròpies dels establiments d'hostaleria i restauració, sent així mateix necessari l'ús de la mascareta quan no es consumisca.  
4. Està permés el ball amb ús obligatori de mascareta, sense possibilitat de consum d'aliments i beguda durant aquest, i mantenint-se la distància interpersonal de seguretat.  
5. S'hauran de prendre mesures per a reduir la possibilitat que es produïsquen aglomeracions als voltants del lloc on es desenvolupe l'activitat.  
Quan l'activitat siga estàtica es desenvoluparà en llocs o espais delimitats on es puga controlar l'aforament i l'accés de manera escalonada, garantint sempre el compliment de totes les mesures establides i el manteniment de la distància de seguretat interpersonal sempre que siga factible.  
Quan l'activitat siga itinerant s'haurà d'organitzar evitant les aglomeracions, per a la qual cosa s'establiran els itineraris que ho garantisquen i que hauran de ser modificats en qualsevol moment per a complir amb aquesta finalitat.  
En cas necessari, podran utilitzar-se tanques o sistemes de senyalització equivalents per a un millor control dels accessos i gestió de les persones a l'efecte d'evitar qualsevol aglomeració i de garantir el manteniment de la distància de seguretat.  
6. L'entrada del públic es realitzarà amb antelació suficient per a permetre un accés escalonat i minimitzar així el risc de formació d'aglomeracions, havent de fixar-se franges horàries adequades per a l'accés quan s'estime necessari. L'eixida del públic haurà de realitzar-se de manera escalonada, garantint la distància entre persones.  
7. En qualsevol cas, la senyalització de recorreguts obligatoris i independents o altres mesures que s'establisquen es realitzarà tenint en compte el compliment de les condicions d'evacuació exigibles en la normativa aplicable.  
8. Es prioritzarà la venda en línia d'entrades i en cas de compra en la taquilla, es fomentarà el pagament amb targeta o altres mitjans que no suposen contacte físic entre dispositius.  
9. Els esdeveniments i festivals musicals comptaran amb un protocol que elaborarà la Conselleria de Sanitat Universal i Salut Pública.  
  
Quart. Mesures relatives a establiments d'hostaleria i restauració  
1. S'inclou en aquest punt a totes les activitats hostaleres i de restauració que tenen per objecte la prestació de servei de begudes i menjar elaborat per al seu consum a l'interior o exterior dels locals, entre els quals es troben, salons de banquets, restaurants, café, bar, cafeteries, establiments públics situats en zona maritimoterrestre i saló-lounge.  
  
Així mateix, s'inclouen els serveis tipus self-service o bufet, d'acord amb les mesures de seguretat i protocols establits a aquest efecte.  
2. En aquests establiments:  
- L'aforament màxim permés ha d'estar visible en l'entrada.  
- L'ocupació de les taules serà d'un màxim de 10 persones per taula o agrupacions de taules, llevat que siguen convivents o es tracte de diferents nuclis de famílies nombroses, tant a l'interior del local com en espais a l'aire lliure i terrasses.  
- Es procurarà que la distància entre taules siga d'almenys d'1,5 metres en interior d'establiments i en terrasses exteriors.  
- El consum serà assegut en taula, si bé es permet l'ús de la barra per al consum sempre que siga mantenint la distància de seguretat.  
  
- L'ús de mascareta serà necessari quan no s'estiga consumint.  
- Està permés el ball sempre amb ús obligatori de mascareta, sense possibilitat de consum d'aliments i beguda durant aquest, respectant-se la distància interpersonal de seguretat.  
- Es permeten les actuacions professionals de grups musicals i discjòquei, assegurant ventilació suficient i una distància de seguretat de, almenys, 2 metres entre músics i públic, en el cas de cantants i instruments de vent, així com karaokes amb ús obligatori de mascareta.  
  
- El tancament s'haurà de produir en l'horari que autoritze la normativa general reguladora, en l'àmbit de la Comunitat Valenciana, dels horaris d'espectacles públics, activitats recreatives, activitats socioculturals i establiments públics.  
- Es respectaran les mesures generals i addicionals d'higiene.  
3. No queda permés en els establiments de restauració i hostaleria:  
  
- Fumar.  
- L'ús de qualsevol altre dispositiu d'inhalació de tabac, pipes d'aigua, pipes o assimilats inclosos cigarrets electrònics o vapeo en espais a l'aire lliure o tancats.  
4. Les celebracions posteriors a qualsevol cerimònia o esdeveniment que impliquen servei d'hostaleria o restauració, en salons de banquets o en qualsevol altre establiment d'hostaleria o espai privat, s'ajustaran al regulat en aquesta matèria.  
5. En els serveis que impliquen còctel i catering en espais a l'aire lliure, podran les persones assistents consumir menjar i beguda romanent dempeus, al voltant d'una taula, sent necessari l'ús de la mascareta quan no es consumisca.  
  
Cinqué. Mesures relatives als establiments i activitats d'oci i entreteniment  
1. Es permet l'activitat de discoteques, sales de ball i bars de copes amb i sense actuacions musicals en directe, pubs, ciber-café, cafés teatre, cafés concerte i cafés cantant.  
2. En aquests establiments:  
- L'aforament màxim permés ha d'estar visible en l'entrada.  
- L'ocupació de les taules serà d'un màxim de 10 persones per taula o agrupacions de taula en interior i en exterior, excepte convivents.  
  
- Es procurarà que la distància entre taules siga d'almenys d'1,5 metres en interior d'establiments i en terrasses exteriors.  
- El consum serà assegut en taula, si bé es permet l'ús de la barra per al consum sempre que siga mantenint la distància de seguretat.  
  
- L'ús de mascareta serà necessari quan no s'estiga consumint.  
- Està permés el ball, sempre amb ús obligatori de mascareta, sense possibilitat de consum d'aliments i beguda durant aquest, respectant-se la distància interpersonal de seguretat.  
- Es permeten les actuacions esporàdiques o amateur de cant, estant també permeses les actuacions professionals de grups musicals i discjòquei, assegurant ventilació suficient, i una distància de seguretat d'almenys 2 metres entre músics i públic en el cas de cantants i instruments de vent, així com karaokes amb ús obligatori de mascareta.  
  
- L'horari de tancament serà el que autoritze la normativa general reguladora, en l'àmbit de la Comunitat Valenciana, dels horaris d'espectacles públics, activitats recreatives, activitats socioculturals i establiments públics, per a cada tipus d'establiment.  
- Es respectaran les mesures generals i addicionals d'higiene.  
2. No queda permés en aquests establiments:  
- Fumar.  
- L'ús de qualsevol altre dispositiu d'inhalació de tabac, pipes d'aigua, pipes o assimilats inclosos cigarrets electrònics o vapeo en espais a l'aire lliure o tancats.  
  
Sisé. Mesures relatives a activitats recreatives d'atzar  
1. Es permet l'obertura dels establiments i espais dedicats a activitats recreatives i d'atzar, entre els quals s'inclouen, casinos de joc, sales de bingo, salons recreatius de màquines d'atzar, salons de joc, tómboles i salons cíber, observant l'horari de tancament que autoritze la seua normativa sectorial.  
2. En aquests establiments, qualsevol activitat assimilable a la d'hostaleria i restauració que es duga a terme, haurà de complir amb les mesures previstes en el punt de mesures relatives a establiments hostaleria i restauració d'aquesta resolució.  
  
Seté. Mesures relatives a cinemes, cinemes d'estiu, teatres, amfiteatres, auditoris, sales multifuncionals, sales d'arts escèniques i circs  
En els establiments que ordena aquest punt, en els supòsits de consum de menjar i beguda en sala, serà necessari deixar un seient lliure de distància en la mateixa fila entre persones o grup de persones no convivents. Fora d'aquest supòsit, l'aforament serà del 100 %.  
  
Huité. Mesures relatives a l'activitat física i esportiva de caràcter general  
1. Per a la realització d'activitat física i esportiva en els gimnasos, serà obligatori l'ús de la mascareta.  
Per a la realització d'activitat física i esportiva en instal·lacions obertes i a l'aire lliure, el seu ús serà obligatori solo en zones o espais amb gran afluència de persones on no siga possible mantindre la distància de seguretat interpersonal amb la resta de persones esportistes o vianants.  
2. La pràctica esportiva, en l'àmbit dels entrenaments i competicions, professionals i no professionals, serà considerada activitat incompatible per la seua naturalesa amb l'ús de mascareta.  
3. L'activitat física i la pràctica esportiva que es realitze en activitats lectives, extraescolars o complementàries durant la jornada escolar, se sotmetrà a les disposicions dels protocols vigents a cada moment per als centres escolars, adoptats per la conselleria competent en matèria d'educació i per la conselleria competent en matèria de sanitat.  
  
  
Nové. Mesures relatives per als esdeveniments esportius en general  
1. Aforament.  
La celebració dels esdeveniments esportius en general podrà desenvolupar-se amb un aforament de públic del 100 %.  
2. Ús de la mascareta  
Es reforçarà la vigilància del compliment de l'obligatorietat de l'ús de mascareta durant la permanència en l'esdeveniment (inclosa l'àrea de lavabos), així com en els moments d'entrada i eixida d'aquest.  
S'ha de reforçar la transmissió d'aquest missatge als potencials assistents.  
3. Accés  
L'organització de l'esdeveniment haurà de garantir la seguretat en l'entrada i eixida de l'esdeveniment, fixant franges horàries per a accés escalonat del públic per sectors, així com en l'eixida. I haurà d'assegurar el personal suficient que garantisca la seguretat dins i fora del lloc per a evitar aglomeracions.  
4. Consum beguda i menjar.  
En aquests esdeveniments, excepte consum d'aigua, el consum d'aliments i begudes es farà exclusivament en la zona de restauració que s'habilite, que haurà d'estar separada de la zona de l'esdeveniment i complir amb les mesures pròpies dels establiments d'hostaleria i restauració, sent així mateix necessari l'ús de la mascareta quan no es consumisca.  
5. Tabac.  
Durant la duració de l'esdeveniment i tant en espais interiors com oberts, no es permet el consum de tabac i de productes relacionats (DSLN o cigarrets electrònics i de productes a base d'herbes per a fumar).  
6. Recomanacions  
L'organització haurà d'establir les mesures de prevenció i control durant la planificació, desenvolupament i posterior fi de l'esdeveniment, mesures relatives a reforçar protocols de neteja i desinfecció, senyalització d'accessos i zones de pas, evitar aglomeracions, coordinació sistemes de vigilància i control, i altres establides en la present resolució i en les vigents en matèria de cautela, seguretat i higiene.  
  
Desé. Mesures relatives per als esdeveniments esportius multitudinaris dels equips que participen en la Lliga Professional de Futbol masculina i femenina, Lliga ACB i Lliga Femenina Endesa de Bàsquet  
De conformitat amb l'acord sobre la modificació de les mesures per als esdeveniments esportius multitudinaris, inclosos els de la Lliga Professional de Futbol i la Lliga ACB aprovat pel Consell Interterritorial del Sistema Nacional de Salut, el 29 de setembre de 2021:  
1. Aforament.  
La celebració d'aquests esdeveniments podrà desenvolupar-se amb un aforament de públic:  
- Del 80 % en espais tancats.  
- I del 100 % en espais oberts.  
2. Ús de la mascareta.  
Es reforçarà la vigilància del compliment de l'obligatorietat de l'ús de mascareta durant la permanència en l'esdeveniment (inclosa l'àrea de lavabos), així com en els moments d'entrada i eixida d'aquest.  
S'ha de reforçar la transmissió d'aquest missatge als potencials assistents.  
3. Accés  
L'organització de l'esdeveniment haurà de garantir la seguretat en l'entrada i eixida de l'esdeveniment, fixant franges horàries per a accés escalonat del públic per sectors, així com en l'eixida. I haurà d'assegurar el personal suficient que garantisca la seguretat dins i fora del lloc per a evitar aglomeracions.  
4. Consum beguda i menjar  
En aquests esdeveniments no es permetrà la venda ni el consum d'aliments i begudes, excepte el consum d'aigua.  
5. Tabac.  
Durant la duració de l'esdeveniment i tant en espais interiors com oberts, no es permet el consum de tabac i de productes relacionats (DSLN o cigarrets electrònics i de productes a base d'herbes per a fumar).  
6. Recomanacions  
L'organització haurà d'establir les mesures de prevenció i control durant la planificació, desenvolupament i posterior fi de l'esdeveniment, mesures relatives a reforçar protocols de neteja i desinfecció, senyalització d'accessos i zones de pas, evitar aglomeracions, coordinació sistemes de vigilància i control, i altres establides en la present resolució i en les vigents en matèria de cautela, seguretat i higiene.  
  
Onzé. Mesures relatives a centres de persones majors i persones amb discapacitat  
1. En els centres de persones majors, s'estarà al que es disposa en l'ordenació que realitze la Vicepresidència i Conselleria d'Igualtat i Polítiques Inclusives, en relació amb el pla d'actuació en les residències de persones majors dependents, els centres de dia, els habitatges tutelats i els CEAM/CIM, de la Comunitat Valenciana, en el context de crisi sanitària ocasionada per la Covid-19.  
2. En els centres de persones amb diversitat funcional o problemes de salut mental, s'estarà al que es disposa en l'ordenació que realitze la Vicepresidència i Conselleria d'Igualtat i Polítiques Inclusives, en relació amb el pla d'actuació en els centres i recursos dirigits a persones amb diversitat funcional o problemes de salut mental de la Comunitat Valenciana, en el context de crisi sanitària ocasionada per la Covid-19.  
  
3. L'obertura dels centres i la represa de les activitats, en espais, referits a centres recreatius de majors o activitats en altres centres sociosanitaris, centres de dia i centres de diversitat funcional, correspondrà a les administracions competents en la matèria, de conformitat amb el que dispose per a la seua ordenació la Vicepresidència i Conselleria d'Igualtat i Polítiques Inclusives.  
  
Dotzé. Mesures de vigilància epidemiològica  
1. La conselleria competent en matèria de sanitat i salut pública continuarà realitzant les funcions que li són pròpies quant a la identificació i seguiment de casos i contactes en el marc de l'Estratègia de detecció precoç, vigilància i control de Covid-19.  
2. Tots els centres, serveis i establiments sanitaris de la Comunitat Valenciana, tant de titularitat pública com privada, hauran de notificar els casos detectats de Covid-19 a la Direcció General de Salut Pública i Addiccions, a través del Sistema Bàsic de la Xarxa Valenciana de Vigilància en Salut Pública. També hauran de facilitar tota la informació que siga requerida per l'autoritat sanitària per al control de l'epidèmia, amb la periodicitat i a través del mitjà que s'indique.  
  
3. Els laboratoris privats de la Comunitat Valenciana que realitzen proves diagnòstiques per a la detecció de Covid-19, tindran l'obligació d'estar registrats en la Conselleria de Sanitat Universal i Salut Pública, i de notificar a la Xarxa de Vigilància Microbiològica de la Comunitat Valenciana els resultats d'aquestes proves.  
La realització de proves diagnòstiques de detecció de Covid-19 queda subjecta a prescripció per facultatiu, d'acord amb les directrius, instruccions i criteris que establisca l'autoritat sanitària competent, garantint els mitjans necessaris per a completar el procés diagnòstic d'infecció activa per Covid-19, segons els protocols vigents.  
  
Hauran de notificar a la Conselleria de Sanitat Universal i Salut Pública, com a mínim una vegada al dia, els casos de Covid-19 confirmats, així com el resultat de les proves diagnòstiques que hagen realitzat.  
  
Tretzé. Mesures vigents i mesures que queden sense efecte  
1. En tot el no previst en aquesta resolució, i en el que siga compatible amb ella, seran aplicable, en l'àmbit territorial de la Comunitat Valenciana:  
- Les mesures que, amb caràcter general, s'estableixen en les resolucions vigents adoptades per la consellera de Sanitat Universal i Salut Pública, en matèria de salut pública dictades a conseqüència de la crisi sanitària ocasionada per la Covid-19.  
- L'Acord de 19 de juny, del Consell, sobre mesures de prevenció contra la Covid-19, en tot allò que no s'opose o haja sigut derogat.  
  
2. Queden sense efecte tots els actes administratius que contradiguen la present resolució.  
  
Catorzé. Col·laboració  
Sol·licitar per al compliment de la present resolució, la col·laboració de la Delegació del Govern de la Comunitat Valenciana i dels Ajuntaments de la Comunitat Valenciana, a l'efecte de cooperació, en el seu cas, a través dels cossos i forces de seguretat i de la policia local, per al control i aplicació de les mesures adoptades.  
  
Quinzé. Règim sancionador  
L'incompliment de les mesures de la present resolució quedarà subjecte al procediment de l'activitat inspectora i al règim sancionador establit en el Decret llei 11/2020, de 24 de juliol, del Consell, de règim sancionador específic contra els incompliments de les disposicions reguladores de les mesures de prevenció davant de la Covid-19.  
  
  
Setzé. Eficàcia  
La present resolució produirà efectes des de les 00.00 hores del dia 9 d'octubre de 2021 i mantindrà la seua eficàcia fins a nova resolució.  
  
S'adverteix que la present resolució posa fi a la via administrativa podent interposar-se recurs contenciós administratiu en el termini de dos mesos, comptats des de l'endemà de la seua notificació, davant la Sala contenciosa administrativa del Tribunal Superior de Justícia de la Comunitat Valenciana, d'acord amb el que s'estableix en els articles 10.1 i 46.1 de la Llei 29/1998, de 13 de juliol, reguladora de la jurisdicció contenciosa administrativa, o recurs potestatiu de reposició davant el mateix òrgan que va dictar l'acte, en el termini d'un mes, de conformitat amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques. Tot això sense perjudici que puga interposar-se qualsevol altre recurs dels previstos en la legislació vigent.  
  
València, 8 d'octubre de 2021.- La consellera de Sanitat Universal i Salut Pública: Ana Barcelo Chico.